Document ID: /roh_data/filtered/fineweb-2-filterrobots_roh.jsonl.gz/53053

Radund 5’500 kilometers loipas spetgan en Svizra ils passlunghists e las passlunghistas. Ils sport è il mument pli popular, cunquai ch’ins na sto betg ir cun autras persunas en ina gondla, sco per exempel tar skis alpin, manegia Mariette Brunner, la presidenta da Loipa Svizra.
Vendì blers pass svizzers da passlung
Cifras definitivas, quants pass ch’èn gia vegnids vendids, na datti naginas. La presidenta è dentant persvadida ch’i dettia in bun onn da passlung en quest reguard.
Quai vegn a dar ina stagiun excellenta. Sch’i dat in record na sai jau betg anc dir, i vesa dentant ora fitg bain.
Tranter 28’000 e 32’000 pass svizzers da passlung vegnan vendids en in onn normal. Las cifras definitivas èn avant maun l’entschatta d'avrigl.
Las scolas da passlung han profità dal coronavirus
Ernst Orlik instruescha dapi set onns passlung a Lai. Cunquai che la glieud na po betg viagiar grond, stettia ella en la regiun ed emprovia novs sports, sco per exempel passlung.
Quest onn haja el gì dapli principiants e persunas, che faschevan gia ina giada passlung e che vulevan puspè cumenzar. Gist enturn ils dis da festa haja quai gì blera glieud sin las loipas.
Ins vegn dentant adina da guntgir in a l’auter. Jau persunalmain hai gugent, sch’ins vesa blera glieud, sch’i marscha insatge.
Material da passlung daventa scart
Tar la fatschenta da sport active sport Baselgia a Lai na pon ins betg pli fittar equipament da passlung per l’entira stagiun. Quai na saja anc mai stà il cas, di Marco Baselgia, il manader da la fatschenta. La glieud giaja bain cun skis, dentant pli curt, cunquai che las ustarias sajan serradas, e lura dovrian els anc in ulteriur sport.
Blera glieud dentant avunda spazi
Passlunghists e passlunghistas a Lai conferman, ch’i haja bler dapli glieud sin las loipas. Esser en la natira, pudair glischnar, sentir la libertad, era en il chau, sa muventar e giudair il silenzi, quai saja il bel vi dal passlung. E malgrà ch’i haja dapli glieud – il spazi saja tuttina grond avunda.
Intgins tips
Tge dovri per in bun start en la loipa, sco principiant u principianta da passlung?